Lørdag blev der afholdt stiftende i Hobro IK Support. Den nykårede formand mener, at supportklubben vil komme til at spille en væsentlig rolle for klubben og dens spillere. - Når de (spillerne, red.) mangler de sidste ressourcer, så er det, at supportklubben skal træde til og give dem overskuddet til, at de mange uafgjorte kampe bliver vekslet til sejre, siger Rasmus Christensen. Det er Rasmus Christensen, der har taget initiativ til klubben. Ideen kom efter at have oplevet, hvordan udebaneholdets tilhængere gang på gang præsterede at overdøve Hobros egne fans. Især efterårets kamp mod Hjørring gjorde udslaget. - Jeg synes ikke rigtig, at vi kunne være det bekendt. At holdet skulle spille på hjemmebane, men det var udebaneholdets fans, man kunne høre, siger Rasmus Christensen. Men med Hobro IK's nye fanklub håber formanden, at det er slut. - Hvis vi får en gruppe på tribunen, der laver stemning, så vil det bredde sig som ringe i vandet , siger han. Hobros første kamp efter vinterpausen er mod Skive i den 5. april.

Referat:
I Hobro IK bliver der ikke længere kun kæmpet på fodboldbanen. Nu vil klubbens fans tage kampen op mod modstandernes tilskuere. I dag blev grundstenene til klubbens helt egen supportklub nemlig lagt.